text: international narkokriminalitet
  
  publiceret: 2023-07-24 23:54:22+02:00
  International narkokriminalitet er en samlet betegnelse for grænseoverskridende forbrydelser, der involverer ulovlige eller nærmere kontrollerede euforiserende stoffer. Narkotika er en fysisk genstand, så der er tale om ulovlig transnational varehandel. Narkokriminalitet omfatter handel med stoffer som kokain, heroin, marihuana, amfetamin m.fl.
  Narkokriminalitet er på verdensplan den mest indbringende form for transnational organiseret kriminalitet. Det er videre en kriminalitetsform, der ofte er forbundet med andre former for grænseoverskridende kriminalitet såsom hvidvask, korruption og terrorisme. Narkosmuglerruter bliver også anvendt af kriminelle netværk til at transportere andre ulovlige varer eller facilitere forbrydelser, fx ulovlig våbenhandel og menneskesmugling. Dertil udspringer meget personfarlig kriminalitet både nationalt og internationalt enten direkte af handlen med narkotika, fx i forbindelse med konflikter mellem formaliserede kriminelle grupper, eller afledt som følge af de misbrugs- og sociale problemer narkokriminalitet er med til at skabe eller understøtte.
  Den teknologiske udvikling har de senere år påvirket den internationale bekæmpelse af ulovlig handel med narkotika. Særligt har internetbaserede pengeoverførselstjenester, krypterede handelsplatforme samt handels- og kommunikationsmuligheder på det mørke net udgjort et voksende problem i bekæmpelsen af grænseoverskridende narkokriminalitet.